Maitorasvan terveysvaikutukset

Maitorasvan terveysvaikutuksista on saatu jonkin verran epäsuoraa näyttöä väestöseurantatutkimuksissa siten, että eniten maitorasvaa kuluttavilla on havaittu olevan parempi terveys. 
Maitorasva sisältää esimerkiksi pentadekaanihappoa, jolla on havaittu olevan niin laajoja vaikutuksia sydän- ja verisuoniterveyteen, immuunipuolustukseen ja maksan terveyteen, että sen on esitetty kuuluvan välttämättömiin rasvahappoihin.
Maitorasva sisältää myös menakinoneiksi kutsuttuja K-vitamiinin hyvin imeytyviä muotoja. K-vitamiinin riittävällä saannilla on merkitystä ainakin heikosti ravinteita saavien ja ikääntyneiden luustolle sekä mediaskleroosille altistuville munuaispotilaille ja diabeetikoille.
Maitorasvan sisältämillä luonnollisilla konjugoiduilla linolihapoilla ("CLA") on eläinkokeissa todettu myönteisiä terveysvaikutuksia, kuten pienentynyt syöpäriski. Suurilla annostasoilla on hiirikokeissa saatu kuitenkin myös päinvastaisia tuloksia ja havaittu lisäksi kohonnutta riskiä sairastua 2-tyypin diabetekseen. Meijerituotteista saatava CLA-määrä on kuitenkin melko pieni, eikä sen haitallisesta vaikutuksista ihmiseen ole näyttöä. 
Kuolleisuus.
Vuonna 2016 julkaistussa satunnaistetussa interventiotutkimuksessa tarkasteltiin maitorasvan käytön vaikutusta kokonaiskuolleisuuteen. Puolet koehenkilöiden käyttämästä voista korvattiin 1-3 vuoden ajaksi kasviöljyllä ja kasviöljymargariinilla. Tuloksena oli, että koehenkilöiden kokonaiskuolleisuus lisääntyi 7 prosenttia ja sydäntautikuolleisuus 13 prosenttia. Kyseisestä tutkimuksesta ei voida kuitenkaan vetää suoraan maitorasvan terveellisyyttä koskevia johtopäätöksiä, koska aineisto oli kerätty 1900-luvulla, jolloin margariinit sisälsivät runsaasti sydänterveydelle haitallisia teollisia transrasvoja.
Väestöseurantatutkimuksissa ei ole saatu näyttöä voin kokonaiskuolleisuutta vähentävästä vaikutuksesta. Maitorasvan kokonaissaannilla ei ollut vuonna 2016 laaditun tieteellisten tutkimusten yhteenvedon mukaan yhteyttä kokonaiskuolleisuuteen. 
Voin kulutuksen ja kuolleisuuden yhteydestä oli julkaistu vuoteen 2016 mennessä kaksi pitkittäistä väestöseurantatutkimusta. Voin nauttiminen näyttäisi niiden perusteella yhdistyvän joko suhteellisen heikosti tai ei lainkaan suurempaan kokonaiskuolleisuuteen. Meta-analyysin laatijat tulivat tähän johtopäätökseen sillä perusteella, että voin 14 gramman suuruinen päiväannos yhdistyi tutkimusnäytön kokonaisuudessa yhden prosentin suurempaan kokonaiskuolleisuuteen. Toinen laadituista tutkimuksista oli yhdeksän maan vertailututkimus, johon osallistui lähes 260 000 henkeä. Voita käytettiin siinä keskimäärin vain 4,5 grammaa päivässä. Toinen oli hollantilaistutkimus, jossa oli lähes 121 000 osanottajaa. Jälkimmäisen tutkimuksen osanottajat nauttivat keskimäärin 15 grammaa voita päivässä. Voin käyttö yhdistyi siinä naisilla suurempaan kuolleisuuteen mutta miehillä tulos oli päinvastainen. 
Vuonna 2013 julkaistussa tieteellisten tutkimusten yhteenvedossa saatiin tulokseksi, ettei paljon rasvaa sisältävien maitotuotteiden runsaalla nauttimisella ole havaittu olevan kuolleisuutta nostavaa vaikutusta.
Sydänterveys.
Vuonna 2021 julkaistussa 18 tutkimusta kattavassa tieteellisessa tutkimusyhteenvedossa havaittiin, että sillä väestökolmanneksella, joka nauttii eniten maitorasvaa, esiintyy 13 prosenttia vähemmän sydän- ja verisuonitauteja kuin vähiten maitorasvaa nauttivalla kolmanneksella. Tuloksessa otettiin huomioon, että osanottajat poikkesivat toisistaan liikunnan määrän, tupakoinnin ja koulutuksen sekä diabeteksen suhteen. Maitorasvan saantimäärät määritettiin suoraan osanottajien verinäytteistä. Tutkimuksen tekijät kirjoittivat: ”Huolimatta rasvahappobiomarkkereiden arvioinnin useista eduista, tulokset eivät kykene erottamaan eri maitotuotteita toisistaan (esim. juusto, maito, voi ja jogurtti), joilla voi olla terveyteen erilaisia vaikutuksia. Esimerkiksi voin nauttiminen lisää kokonais- ja LDL-kolesterolia verrattuna juustoon, ja juuston käytön on havaittu liittyvän alhaisempaan sydän- ja verisuonitautiriskiin, mutta vastaavia yhteyksiä ei ole raportoitu voin osalta. Sen sijaan voi on äskettäin yhdistetty lisääntyneeseen sydän- ja verisuonitautikuolleisuuteen suuressa yhdysvaltalaisessa kohortissa.”
Vuonna 2010 julkaistussa australialaistutkimuksessa havaittiin, että eniten täysrasvaisia maitotuotteita nauttivilla esiintyi noin 70 prosenttia vähemmän sydänperäisiä kuolemia kuin niitä vähiten käyttävillä. Sen sijaaan vähärasvaisilla maitotuotteilla ei havaittu olevan sydänkuolemia vähentävää vaikutusta. Eniten täysrasvaisia maitotuotteita käyttävien ryhmä nautti niitä päivittäin keskimäärin 340 grammaa. Tutkimuksessa oli yli 1500 25-78-vuotiasta osanottajaa, joita seurattiin 16 vuoden ajan.
Vuonna 2016 julkaistussa kliinisessä tutkimuksessa havaittiin, että kun verenpainetta alentavaa DASH-dieettiä muunnettiin vaihtamalla tuoremehu ja vähärasvaiset sekä rasvattomat maitotuotteet täysrasvaiseen maitoon, juustoon ja jogurttiin, tutkimukseen osallistuneiden veren rasva-arvot paranivat.
Suolistoterveys.
Vuonna 2005 julkaistun ruotsalaisen väestötutkimuksessa havaittiin, että vähintään neljä annosta rasvaisia maitotuotteita nauttivilla naisilla esiintyi 40 prosenttia vähemmän paksusuolen syöpää kuin niillä jotka käyttivät niitä alle yhden annoksen päivässä. Syöpäriski väheni sitä enemmän, mitä useampia annoksia rasvaisia maitotuotteita ruokavalioon kuului. Tutkimuksen osanottaja nauttivat annosmäärissä laskettuna eniten juustoa (28 % rasvaa), minkä jälkeen tulivat voi, täysjugurtti (väh. 3 % rasvaa) ja täysmaito. Suurin negatiivinen korrelaatio havaittiin juustolla, mutta se ilmeni ainoastaan silloin, kun juuston päiväannos sisälsi vähintään 17 grammaa maitorasvaa. Vähärasvaisten maitotuotteiden (0,5-1,5 % rasvaa) nauttimisen ei havaittu vähentävän eikä lisäävän paksusuolen syövän esiintyvyyttä. Tutkimukseen osallistui 60 000 naista, jotka olivat iältään 40–76-vuotiaita. Eläinkokeet ovat osoittaneet, että maitorasvan sisältämä konjugoitu linolihappo vähentää syöpään liittyvien mutaatioiden syntymistä paksusuolen keskiosassa eli koolonissa.
Crohnin tautia ja haavaista paksusuolitulehdusta potevien ulosteiden on havaittu sisältvän tavallista vähemmän voihappoa. 
Syöpä.
Maitorasvan runsaasti sisältämällä vakseenihapolla on havaittu olevan syöpää ehkäiseviä ominaisuuksia. Lukuisat koe-eläimillä tehdyt tutkimukset osoittavat lisäksi, että maitorasvan sisältämällä konjugoituneella linolihapolla (CLA) on syöpää estäviä ominaisuuksia. konjuoituneen linolihapon terveysvaikutuksista on olemassa kuitenkin vain vähän ihmisillä tehtyjä tutkimuksia.
Vuonna 2020 julkaistussa iranilaisessa väestötutkimuksessa havaittiin, että sillä väestöpuolikkaalla, jonka veressä esiintyi enemmän maidon transrasvoja, oli 15 prosenttia pienempi riski sairastua haimasyöpään kuin vähemmän kyseisiä rasvoja omanneella väestöpuolikkaalla.
Diabetes.
Vuonna 2016 julkaistussa tieteellisten tutkimusten yhteenvedossa havaittiin, että sillä väestönosalla, jolla oli suurin maitorasvan saanti, esiintyi 42 prosenttia vähemmän tyypin 2 diabetesta. 
Vuonna 2016 julkaistussa tieteellisten tutkimusten yhteenvedossa havaittiin, että voin nauttiminen näytti yhdistyvän lievästi pienempään diabetesriskiin siten, että 14 gramman päiväannos vähensi diabeteksen esiintyvyyttä neljällä prosentilla. Tulos perustui pitkittäisistä väestötutkimuksista saatuun kokonaisnäyttöön. Interventiotutkimuksia ei voitu tarkastella, koska sellaisia ei ollut julkaistu. 
Vuonna 2010 julkaistu miehillä tehty kohorttitutkimus osoitti, että runsas maitorasvan saanti puolittaa miehillä riskin sairastua kakkostyypin diabetekseen.
Diabetesriskin vähentyminen liittyy Harvardin yliopiston terveystieteiden laitoksen tutkimuksen mukaan maitorasvasta saatuun transpalmitoleenihappon. Osa riskin pienenemisestä johtuu siitä, että rasvaiset maitotuotteet tukevat painonhallintaa. Lisäksi on havaittu, että rasvan nauttiminen vähentää tyypillisesti hiilihydraattien ja sokereiden nauttimista, jotka saattavat lisätä riskiä sairastua diabetekseen.
Maitorasvan on havaittu myös auttavan painonhallinnassa ja ehkäisevän rasvan kertymistä vatsaan ja vyötärölle, vähentävän elimistön tulehdustasoja ja alentavan veren triglyseridi- ja paastoinsuliinipitoisuuksia sekä vähentävän insuliiniresistenssiä.
Painonhallinta.
Vuonna 2013 julkaistun 12-vuotisen ruotsalaisen seurantatutkimuksen mukaan maitorasvan runsas käyttö ehkäisee keskivartalolihavuutta keski-ikäisillä miehillä.